ZAPISNIK

s 12. sjednice Općinskog vijeća Općine Funtana-Fontane, održane dana 30. rujna 2026. godine, u prostorijama Općine Funtana-Fontane, Istarska 17, s početkom u 17:00 sati.

Prisutni: Igor Žiković, Ivana Prekalj Martinčević, Jelena Laković, Dušan Orlović, Marin Tonković, Davor Dujović i Josip Stipić.

Ostali: Mladen Grgeta (Općinski načelnik Općine Funtana-Fontane), Korin Liović Pranjić (pročelnica Jedinstvenog upravnog odjela Općine Funtana-Fontane – u daljnjem tekstu: pročelnica JUO-a) i Nensi Pažanin (službenica Jedinstvenog upravnog odjela Općine Funtana-Fontane).

DNEVNI RED:
1. Vijećnička pitanja,
2. Verifikacija zapisnika s 10. sjednice,
3. Donošenje Polugodišnjeg izvještaja o izvršenju Proračuna Općine Funtana-Fontane za 2026. godinu,
4. Donošenje Odluke o groblju na području Općine Funtana-Fontane,
5. Donošenje Zaključka o prihvaćanju Financijskog izvješća poduzeća „Puntica d.o.o.“ Funtana za 2025. godinu,
6. Donošenje Odluke o prihvaćanju Polugodišnjeg izvješća o radu Općinskog načelnika Općine Funtana-Fontane za razdoblje siječanj – lipanj 2026. godine,
7. Donošenje Odluke o prihvaćanju darovanja nekretnine.

Predsjednik Općinskog vijeća Igor Žiković otvara sjednicu i pozdravlja sve prisutne. Utvrđuje da je na sjednici prisutno svih 7 vijećnika pa se mogu donositi pravovaljane odluke. Nadalje komentira kako su materijali za točke dnevnog reda sjednice dostavljeni vijećnicima pa iste poziva da usvoje predloženi dnevni red, koji je naposljetku jednoglasno usvojen (nazočno 7 vijećnika).

Ad 1) Vijećnička pitanja
Predsjednik Općinskog vijeća Igor Žiković poziva vijećnike na postavljanje vijećničkih pitanja.
[bookmark: _Hlk204940483]Vijećnicu IDS-a Ivanu Prekalj Martinčević zanima u kojoj je fazi projekt izgradnje POS stanova u Funtani. Pritom spominje kako se Grad Poreč-Parenzo, u sklopu programa „DOMA u Poreču“, priprema za izgradnju gradskih stanova koji će ostati u vlasništvu Grada, a bit će namijenjeni isključivo za zaštićeni dugoročni najam. Prema provedenoj anketi Grada utvrđeno je da je ovakav model stambene politike prihvatljiviji korisnicima u odnosu na izgradnju POS stanova pa predlaže da i Općina Funtana-Fontane razmotri mogućnost pokretanja takvog modela stambene politike ukoliko projekt izgradnje POS stanova u Funtani nije u visokoj fazi realizacije.
Općinski načelnik Mladen Grgeta odgovara kako se odustalo od prvotne ideje gradnje zgrade s 9 stanova koji bi se potom prodavali jer bi to za Općinu i buduće korisnike bio prevelik financijski zalogaj. Općinsko vijeće je potom prošle godine donijelo Odluku o uključivanju Općine Funtana-Fontane u program izgradnje stanova po Programu društveno poticane stanogradnje u suradnji s Agencijom za pravni promet i posredovanje nekretninama (APN). U svezi tog projekta u međuvremenu su održani razni sastanci, no trenutno se s projektnim aktivnostima nije još započelo. Upravo zbog toga će se od Grada Poreč-Parenzo tražiti informacije o novom modelu stambene politike koji je nedavno pokrenut pa će se nakon toga odlučiti što i kako dalje, a sve kako bi se na najbolji mogući način zadovoljile stambene potrebe mještana Funtane. Naposljetku govori kako će vijećnike o svemu detaljnije informirati po prikupljanju i razmatranju svih potrebnih informacija. 
Vijećnik IDS-a Dušan Orlović pita da li postoji mogućnost uključenja Općine Funtana-Fontane u akciju „Gradovi i općine - prijatelji djece“.
Općinski načelnik Mladen Grgeta odgovara kako se prije puno godina napravila analiza stanja ostvarivanja dječjih prava u utvrđenim programskim područjima radi uključenja Općine Funtana-Fontane u akciju „Gradovi i općine – prijatelji djece“, no isto u konačnici nije provedeno. Ističe kako će svakako provjeriti koji su koraci u ostvarenju počasnog naziva prijatelja djece te da li bi se isto moglo realizirati.
Vijećnica IDS-a Ivana Prekalj Martinčević komentira kako je temeljem detaljne analize stanja ostvarivanja dječjih prava u utvrđenim programskim područjima tada procijenjeno da je većina kriterija zadovoljena u postotku od preko 60% pa je Općina Funtana-Fontane svakako na dobrom putu za ostvarenje statusa općine koja brine o djeci.

Ad 2) Verifikacija zapisnika s 10. sjednice
Kako nema primjedbi na zapisnik s 10. sjednice Općinskog vijeća Općine Funtana-Fontane, predsjednik Općinskog vijeća Igor Žiković konstatira da je zapisnik usvojen kako je i predložen jednoglasnom odlukom (nazočno 7 vijećnika).

Ad 3) Donošenje Polugodišnjeg izvještaja o izvršenju Proračuna Općine Funtana-Fontane za 2026. godinu
Predsjednik Općinskog vijeća Igor Žiković poziva Općinskog načelnika da u kratkim crtama izloži 3. točku dnevnog reda. 
Općinski načelnik Mladen Grgeta objašnjava kako je u izvještajnom razdoblju ostvareno 1.418.700,36 eura prihoda i primitaka te 2.216.039,31 eura rashoda i izdataka. Pritom napominje kako je u izvještajnom razdoblju ostvaren rast prihoda u odnosu na ostvareno u istom razdoblju prethodne godine. U nastavku svog izlaganja detaljnije obrazlaže realizaciju prihodovnih stavaka, a u konačnici po pojedinim Programima i realizaciju rashodovnih stavaka Proračuna.
Predsjednik Općinskog vijeća Igor Žiković otvara raspravu pa vijećnica IDS-a Ivana Prekalj Martinčević komentira su u Proračunu planirana značajna sredstva iz vanjskih izvora, i to sredstva iz Fonda za pomorstvo, ribarstvo i akvakulturu te Europskog poljoprivrednog fonda za ruralni razvoj, kao i kapitalne donacije. Pošto u izvještajnom razdoblju ista nisu realizirana, zanima ju jesu li možda u međuvremenu realizirana ili će se ista pak realizirati do kraja godine. Nadalje pita na što se točno odnosi proračunska aktivnost „Informiranje“ koja je planirana u iznosu od 6.410,00 eura te realizirana u iznosu od 996,25 eura ili 15,54% od plana, odnosno spadaju li u istu sredstva planirana za medije. Potom traži pojašnjenje vezano za planirana i nerealizirana sredstva za proračunske aktivnosti „Obilježavanje proslave Praznika rada“ te „Priprema projekata, pričuva za programe EU“.
Općinski načelnik Mladen Grgeta objašnjava kako se nerealizirana sredstva iz vanjskih izvora odnose na bespovratna sredstva koja Općina planira ostvariti prijavom projekta dječjeg igrališta na FLAG Natječaj Lokalne akcijske grupe u ribarstvu „Istarski švoj“. Dalje komentira kako se proračunska aktivnost „Informiranje“ ne odnosi na medije, već na tiskanje Službenog glasnika Općine Funtana, održavanje općinske web stranice te usluge promidžbe i informiranja. Potom pojašnjava kako ove godine nije organizirana proslava Praznika rada kao prethodnih godina, no održana je eko akcija pa je dio ručka za sve sudionike podmiren iz sredstava planiranih za tu proslavu. U konačnici napominje kako se sredstva za konzultantske usluge pripreme projekata financiranih iz EU fondova uvijek planiraju u proračunu, no to ne znači da će ista biti i utrošena.
Vijećnik IDS-a Marin Tonković komentira kako je pozitivno to što je u izvještajnom razdoblju ostvaren rast prihoda u odnosu na ostvareno u istom razdoblju prethodne godine, odnosno što postotak realizacije prihoda u odnosu na ukupno planirane prihode u 2026. godini u izvještajnom razdoblju iznosi čak 36,64%. Nadalje traži pojašnjenje zašto nisu realizirana planirana sredstva za kulturu, nabavu urbane opreme i prostorno uređenje, kao i zašto su planirana sredstva za dječja igrališta realizirana samo u iznosu od 29.588,99 eura ili 11,25% od plana. Naposljetku traži dodatne informacije o statusu realizacije projekta parkirališta planske oznake 25-19 te podsjeća kako mu nije dostavljen pismeni odgovor na postavljeno vijećničko pitanje vezano za ukidanje poreza na dohodak umirovljenicima.
Općinski načelnik Mladen Grgeta odgovara kako se proračun bolje punio u izvještajnom razdoblju u odnosu na ostvareno u istom razdoblju prethodne godine iz razloga što je porezom na nekretnine obuhvaćen veći broj korisnika, dok su porez na dohodak i prihodi od zakupa turističkog zemljišta realizirani u nešto većem iznosu uslijed zakonskih izmjena. Dalje komentira kako su proračunom osigurana sredstva za rad udruga i ustanova u kulturi, no ista u izvještajnom razdoblju nisu utrošena. Što se urbane opreme tiče, objašnjava kako je ista nabavljena, no trošak njezine nabave bit će evidentiran u Godišnjem izvještaju o izvršenju Proračuna za 2026. godinu. Glede prostornog uređenja ističe kako je Općina trenutno u postupku izmjena Prostornog plana uređenja Općine Funtana te će se uskoro pripremiti materijali za javnu raspravu, dok se planirana sredstva u tom području odnose i na izradu prostornih planova nove generacije putem elektroničkog sustava „ePlanovi“ koja trenutno još nije realizirana. Potom obrazlaže kako se utrošena sredstva za dječja igrališta odnose na zamjenu igrala na dječjem igralištu na Perilima, dok se ostala planirana sredstva odnose na projekt izgradnje i opremanja dječjeg igrališta iza restorana Histria. Pritom napominje kako je Ministarstvo demografije i useljeništva u svibnju 2026. godine Općini dodijelilo 10.000,00 eura za projekt opremanja i uređenja dječjeg igrališta na terenu nekadašnjeg boćališta kod ljetne tržnice. Glede projekta parkirališta planske oznake 25-19 pojašnjava da je otkupljeno zemljište te je izrađeno idejno rješenje. U konačnici govori kako je pismeni odgovor na postavljeno vijećničko pitanje dostavljen vijećnicima IDS-a na jednoj od prethodnih sjednica Općinskog vijeća, no ukoliko vijećnik Marin Tonković tada nije bio prisutan na sjednici, odgovor će mu se ponovno dostaviti putem elektroničke pošte.
Nakon što je ustanovio da nema više pitanja od strane vijećnika, predsjednik Općinskog vijeća Igor Žiković poziva ih da se Polugodišnji izvještaj usvoji kako je i predložen. Nakon glasovanja konstatirano je da je Polugodišnji izvještaj o izvršenju Proračuna Općine Funtana-Fontane za 2026. godinu donesen sa 4 glasa „za“ i 3 glasa „suzdržano“ (nazočno 7 vijećnika).

Ad 4) Donošenje Odluke o groblju na području Općine Funtana-Fontane
Predsjednik Općinskog vijeća Igor Žiković poziva pročelnicu JUO-a da u kratkim crtama izloži 4. točku dnevnog reda. 
Pročelnica JUO-a Korin Liović Pranjić objašnjava kako je člankom 9. stavkom 10. Zakona o grobljima propisano da predstavničko tijelo ima obvezu donošenja odluke kojom će se urediti korištenje groblja na području jedinice lokalne samouprave. Nadalje komentira kako se predloženom Odlukom uređuju mjerila i kriteriji za dodjelu i ustupanje grobnih mjesta na korištenje, iskopavanje i premještaj posmrtnih ostataka, ukopi i privremeni ukopi, način ukopa nepoznatih osoba, produbljenje groba i premještanje posmrtnih ostataka u grobnici, održavanje groblja i uklanjanje otpada, veličina, dimenzije, materijal i izgled grobnih mjesta i spomen-obilježja, uvjeti upravljanja grobljem od strane pravne osobe koja upravlja grobljem, uvjeti, način i mjesto prosipanja kremiranih posmrtnih ostataka umrle osobe, uvjeti i mjerila za plaćanje naknade pri dodjeli grobnog mjesta i godišnje grobne naknade, kao i mogućnost plaćanja godišnje grobne naknade unaprijed, uvjeti za ustupanje prava korištenja grobnog mjesta trećim osobama, mogućnost da pojedini dijelovi groblja služe za ukope članova pojedinih vjerskih zajednica te mogućnost da se na tim dijelovima groblja ukop obavlja uz prethodnu suglasnost predstavnika tih vjerskih zajednica, mogućnost da se dio groblja ustupi drugoj jedinici lokalne samouprave ili da se sklopi ugovor o zajedničkom korištenju groblja s drugom jedinicom lokalne samouprave, mogućnost da se grobno mjesto dodijeli na korištenje bez obveze premještanja ostataka tijela umrlih osoba u zajedničku kosturnicu, pravila za određivanje naknade za stjecanje opreme i uređaja koji se nalaze na grobnom mjestu bez korisnika grobnog mjesta te prekršajne sankcije za prekršitelje odredbi.
Predsjednik Općinskog vijeća Igor Žiković otvara raspravu pa vijećnica IDS-a Ivana Prekalj Martinčević pita hoće li se mijenjati iznos naknade za dodjelu grobnog mjesta i godišnje grobne naknade.
Općinski načelnik Mladen Grgeta objašnjava kako visinu naknade za dodjelu grobnog mjesta i godišnje grobne naknade utvrđuje upravitelj groblja, odnosno komunalno poduzeće Puntica d.o.o., uz prethodnu suglasnost Općinskog načelnika, no trenutno se iste neće mijenjati. 
Nakon što je ustanovio da nema više pitanja od strane vijećnika, predsjednik Općinskog vijeća Igor Žiković poziva ih da se Odluka usvoji kako je i predložena. Nakon glasovanja konstatirano je da je Odluka o groblju na području Općine Funtana-Fontane donesena jednoglasno (nazočno 7 vijećnika).

Ad 5) Donošenje Zaključka o prihvaćanju Financijskog izvješća poduzeća „Puntica d.o.o.“ Funtana za 2025. godinu
Predsjednik Općinskog vijeća Igor Žiković poziva pročelnicu JUO-a da u kratkim crtama izloži 5. točku dnevnog reda. 
Pročelnica JUO-a Korin Liović Pranjić objašnjava kako su u 2025. godini ukupni prihodi društva ostvareni u iznosu od 454.979,70 eura, a ukupni rashodi u iznosu od 455.847,15 eura, što je rezultiralo računovodstvenim gubitkom u iznosu od 867,45 eura. Potom ističe kako ukupna nabavna vrijednost postojeće dugotrajne imovina društva iznosi 175.940,27 eura te da nakon otpisa amortizacije knjigovodstvena vrijednost dugotrajne imovine društva na dan 31.12.2025. godine iznosi 27.538,57 eura. Dalje komentira kako je na dan 31.12.2025. godine društvo imalo zaposleno 17 djelatnika, i to 14 na neodređeno vrijeme i 3 na određeno vrijeme. Naposljetku napominje kako u 2025. godini nije bilo blokade ni negativnog salda na poslovnom računu društva te su djelatnicima društva isplaćene sve naknade temeljem Ugovora o radu i Pravilnika o radu. 
[bookmark: _Hlk215038294]Predsjednik Općinskog vijeća Igor Žiković otvara raspravu, no kako nema pitanja od strane vijećnika, poziva ih da se Zaključak usvoji kako je i predložen. Nakon glasovanja konstatirano je da je Zaključak o prihvaćanju Financijskog izvješća poduzeća „Puntica d.o.o.“ Funtana za 2025. godinu donesen jednoglasno (nazočno 7 vijećnika).

Ad 6) Donošenje Odluke o prihvaćanju Polugodišnjeg izvješća o radu Općinskog načelnika Općine Funtana-Fontane za razdoblje siječanj – lipanj 2026. godine
Predsjednik Općinskog vijeća Igor Žiković poziva Općinskog načelnika da u kratkim crtama izloži 6. točku dnevnog reda.
Općinski načelnik Mladen Grgeta objašnjava kako je u Polugodišnjem izvješću naveo sve akte predložene Općinskom vijeću u izvještajnom razdoblju, kao i donesene akte iz nadležnosti Općinskog načelnika. Nadalje napominje kako u dostavljenom Polugodišnjem izvješću treba izbrisati 4. odlomak kod dijela koji se odnosi na izvršnu djelatnost, jer je isti greškom ostao od prethodnog izvješća, pa će ispravljeno Polugodišnje izvješće biti naknadno dostavljeno vijećnicima. Od realiziranih investicija u izvještajnom razdoblju izdvaja uređenje utoka u more bujice Funtana, parkirališta u ulici Zad Kaštela i malonogometnog igrališta na Perilima u suradnji s komunalnim poduzećem Montraker d.o.o., kao i zamjenu igrala na dječjem igralištu na Perilima. Potom ističe kako je izrađen projekt uređenja novog dječjeg igrališta u ulici Ograde te je Općini odobreno 10.000,00 eura za uređenje dječjeg igrališta na tržnici. Sukladno Zakonu o pomorskom dobru i morskim lukama govori kako se nastavilo s daljim radnjama utvrđivanja granica pomorskog dobra u dijelu luke Funtana i marine Funtana. U konačnici komentira kako je u izvještajnom razdoblju zadržana dosadašnja visoka razina društvene i socijalne osjetljivosti te spominje da je rad Općinskog načelnika i Općinske uprave javan i transparentan jer su o svim aktivnostima građani informirani putem medija, službenih web stranica Općine, oglasnih ploča te objavom akata u službenom glasilu.
Predsjednik Općinskog vijeća Igor Žiković otvara raspravu pa vijećnica IDS-a Ivana Prekalj Martinčević napominje kako je materijal za 6. točku dostavljen vijećnicima tek danas pa moli da se materijali ubuduće dostavljaju ranije kako bi se vijećnici mogli pripremiti za sjednicu Općinskog vijeća. Osim toga, ističe kako se u dostavljenom materijalu trebaju ispraviti datumi.
Općinski načelnik Mladen Grgeta ispričava se na kašnjenju pri dostavi materijala za 6. točku te potom komentira kako je u Zaključku Općinskog načelnika i predloženoj Odluci greškom upisan mjesec listopad umjesto mjeseca rujna pa će se isto svakako ispraviti. 
Nakon što je ustanovio da nema više pitanja od strane vijećnika, predsjednik Općinskog vijeća Igor Žiković poziva ih da se Odluka usvoji kako je i predložena. Nakon glasovanja konstatirano je da je Odluka o prihvaćanju Polugodišnjeg izvješća o radu Općinskog načelnika Općine Funtana-Fontane za razdoblje siječanj – lipanj 2026. godine donesena sa 4 glasa „za“ i 3 glasa „suzdržano“ (nazočno 7 vijećnika).

Ad 7) Donošenje Odluke o prihvaćanju darovanja nekretnine
Predsjednik Općinskog vijeća Igor Žiković poziva pročelnicu JUO-a da u kratkim crtama izloži 7. točku dnevnog reda. 
Pročelnica JUO-a Korin Liović Pranjić objašnjava kako se predloženom Odlukom prihvaća darovanje nekretnine označene kao k.č. 649/2, upisane u z.k.ul.br. 485 za K.O. Funtana, Vala, pašnjak, površine 933 m2. Dalje govori kako je predmetna nekretnina vlasništvo Peševski Roberta iz Beča te se ista daruje Općini Funtana-Fontane za potrebe izgradnje prometnice. Naposljetku napominje kako procijenjena tržišna vrijednost predmetne nekretnine iznosi 23.017,11 eura, pa kako tim iznosom Općinski načelnik ne raspolaže, predloženom se Odlukom isti ovlašćuje za sklapanje i potpisivanje Ugovora o darovanju predmetne nekretnine.
Predsjednik Općinskog vijeća Igor Žiković otvara raspravu pa vijećnica IDS-a Ivana Prekalj Martinčević pita da li stranka daruje predmetnu nekretninu Općini te moli pojašnjenje o lokaciji izgradnje planirane prometnice.
Općinski načelnik Mladen Grgeta pojašnjava da se radi o darovanju nekretnine za potrebe izgradnje prometnice koja trenutno još nije formirana, ali je planirana prema Pudarici, s desne strane gdje stanuje Franko Štifanić. 
Pročelnica JUO-a Korin Liović Pranjić odgovara kako je stranka bila upućena da za predmetnu nekretninu može zatražiti naknadu, no odlučila je podnijeti zahtjev za darovanje nekretnine Općini jer će tako na brži način dobiti pristup na javnu prometnu površinu koji dosad nije imala.
Vijećnik IDS-a Dušan Orlović komentira kako je ovaj postupak sličan dosadašnjim postupcima izgradnje planiranih prometnica.
Općinski načelnik Mladen Grgeta dodatno objašnjava kako će planirana prometnica biti izgrađena ispod POS stanova.
Nakon što je ustanovio da nema više pitanja od strane vijećnika, predsjednik Općinskog vijeća Igor Žiković poziva ih da se Odluka usvoji kako je i predložena. Nakon glasovanja konstatirano je da je Odluka o prihvaćanju darovanja nekretnine donesena jednoglasno (nazočno 7 vijećnika).

Predsjednik Općinskog vijeća Igor Žiković zahvaljuje prisutnima na odazivu i radu.

Sjednica je zaključena u 17:52 sati.

Zapisnik vodila: Nensi Pažanin, v.r.

Zapisnik sastavila: Sara Klarić, v.r.

KLASA: 024-01/26-01/13 
URBROJ: 2163-16-02/15-26-2
Funtana-Fontane, 30.09.2026.

